सूने घर में चोरी करते हुए चार चोर सीसी टीवी कैमरे में हुए कैद
परिवार के लोग बाहर इसलिए चोरी गए सामान की कीमत पता नहीं चली
सामने रह रहे रिश्तेदार नेे दरवाजा खुला देखा तो पता चला चोरी का
भास्कर संवाददाता | गुना
भार्गव कालोनी के एक सूने घर में 5-6 मार्च की दरमियानी रात को लाखों की चोरी की घटना सीसीटीवी कैमरे में कैद हुई। चार चोरों ने घर का ताला तोड़कर वारदात को अंजाम दिया। आरोप है कि जिस समय चोर सामान लेकर जा रहे थे, ठीक तभी वहां से बाइक पर सवार दो पुलिसकर्मी भी गुजरे, लेकिन उन्होंने आरोपियों का नजरअंदाज कर दिया। जिस घर में चोरी हुई वह मंजू भार्गव का है और वे कुछ दिनों से बाहर गई हुई हैं। चोरी का पता मंगलवार को तब लगा, जब सामने रहने वाले उनके रिश्तेदार संजय भार्गव ने घर का दरवाजा खुला देखा। जब वे अंदर गए तो वहां पूरा सामान अस्तव्यस्त पड़ा हुआ पाया गया। घर के बाहर रखे सीसी टीवी की रिकॉर्डिंग देखी तो घटना का पूरा ब्यौरा सामने आया। इसमें चार चोर घर के बरामदे से अंदर जाते हुए दिख रहे हैं। करीब एक-डेढ़ घंटे बाद वे पूरा सामान उठाकर बाहर निकलते हुए दिखाई दिए। रिकॉर्डिंग में इसी दौरान वहां से दो पुलिसकर्मियों को भी गुजरते हुए देखा गया है। एक ऑटो वाला भी वहां से निकलते हुए दिख रहा है, जो चोरों की ओर इशारा कर रहा है।
hin_Deva hin_Deva hin_Deva bho_Deva hin_Deva